khistorydata/jeongjo-sjw-relations huggingface dataset:
정조 4년
持平朴天行啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達以厚賊之父。尙今偃息於覆載之間者。輿情已極齊憤。而況此犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。揆以國法。有難曲貸。請削黜罪人金漢耆。亟施竄配之典。罪人金載順。附麗諸逆。受人指點。久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科。而有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年。不着帽而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王者。卽先大王之逆臣。先大王之逆臣。卽殿下之逆臣。豈可一刻容貸於覆載之間。而居謫以來。小不畏縮。乃敢聚會學徒。通棲官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削板罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖常。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂旣以後翼爲弟。且以量𨩌爲黨。則凶謀逆節。必無不知之理。而親問之下。遊辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。鳴遠旣於若淵冤死之說。爛漫參涉。又敢作爲萬萬罔測之語。恣意護逆。甘心死黨。至登於道臣之密啓。究其情跡。量海後翼。一串貫來。則不可以孤雛腐鼠。而有所容貸。請慶源府定配罪人鳴遠。依律處斷。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京則或吹噓應澤。已露腸肚之糾結。及夫放逐則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培定配。而鳳昌德一德成。更逐本鄕而止。罪人申世輝與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。亂逆從古何限。而豈有若量翼𨩌之窮凶極惡者哉。李璟韓後良金默行兪纘柱金奎五等五人。與量翼𨩌。或爲至親。或爲切姻。或爲血友。碁列鄰鄕。腸肚相連。往復和應。不出乎凶謀逆圖。寤寐經營。專爲無君禍國。及其三逆伏法之後。猶不懲畏。或借助奴馬。或出沒城闉。或率置逆女。此已萬萬無嚴之甚。而至於親喪散髮。雖無識下賤。壹是行之者。而不散髮。卽量賊創行於渠家。奎五效行於其姪。則可知其傳授心法。與量賊一而二二而一也。噫。彼五人之負犯。何如。而俱爲漏網之魚。尙逭黨與之治。論以王章。寧有是哉。繡啓一出。罪惡尤著。其在嚴懲討之道。決不可島配而止。請李璟韓後良金默行兪纘柱金奎五。竝令王府。設鞫嚴問。究覈得情。殺人者死。法意甚嚴。如或過主平恕。溥之生議。則其在幽枉之冤。實爲矜慘。江界府減死罪人居士式連。手自戕殺其妻之狀。渠旣自服於初檢招。至於考覆結案。則萬有必殺之罪。一無可貸之端。以非有意故殺。有此減死之特恩。臣之愚意以爲。有意而殺。與無意而殺。其殺則一也。三尺至重。決不可容貸償命之律。請江界府殺獄罪人居士式連。亟收減死之命。依律處斷。噫。商輅之徑斃。未施孥戮之典。已切神人之憤。而雖以輅妻已著之罪論之。與相吉酬酢。非但窮凶情節。至以相吉所交通處。渠亦送婢僕交通爲言。則締結妖任。往復凶徒之狀。昭不可掩矣。其所謀逆。與妖任同一腸肚。而妖任伏誅之後。輅妻之尙今晏然者。揆以王章。寧有是理。請逆輅妻。爲先絶島定配。李普行之追論徐命膺於年久之後者。已極痛駭。而大臣之疏。只出於爲兄伸辨。則乃人情之當然。而李義弼。忽地侵斥。使不得安於朝。此而尋常處之。則朝著無可靖之日。請前副提學李義弼。亟施刊削之典。答府曰。不允。
정조 4년
庚子正月十一日。兼春秋張顯慶。宗簿寺花陽君榷。照律笞四十收贖公罪啓目。傳曰。功議各減一等爲良如敎。
정조 4년
庚子正月十一日辰時。上御宣政殿。文臣殿講入侍時。行都承旨兪彦鎬。左承旨李亨逵。右承旨金文淳。左副承旨朴祐源。右副承旨李在學。同副承旨金尙集。假注書李錫夏趙興鎭。記注官權應奎。記事官金載瓚。判中樞府事鄭弘淳。兼刑曹判書蔡濟恭。戶曹參判李鎭衡。吏曹參議金夏材。行副司直朴師訥兪恒柱蔡弘履。以次進伏訖。弘淳曰。夜間。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上命進講。講員次次呼名進講。上曰。近來連因事故。久未設講。故絶無能講者。以此觀之。工夫作輟。豈不有妨乎。弘淳曰。聖敎誠至當矣。非但講學一事。凡諸事爲。一或間斷。則難保始終矣。命書傳敎曰。明朝禮房承旨。馳詣太學朝食堂。到記收來以奏。上曰。王大妃殿進御人蔘五錢重理中丸一劑製入。出榻敎上命書榻敎曰。王大妃殿進御人蔘粟米飮。前方中減一錢。自明日間一日煎入。命書傳敎曰。再明日處所。以仁政殿爲之。以常參經筵。取稟。命書傳敎曰。只晝講。講畢。命退。諸臣以次退出之際。上曰。殿座罷時。例爲從下退出。而史官先爲徑出。誠可駭也。文淳曰。筵中擧措。旣多顚錯。雖緣生疎之致。宜有警責之道。入侍史官。一竝推考。何如。上曰。禁推。可也。出擧條仍退出。
정조 4년
行都承旨李鎭衡坐。左承旨李亨逵坐。右承旨金文淳坐直。左副承旨李在學坐。右副承旨金尙集坐直。同副承旨李東遇未肅拜。注書二員未差。假注書李錫夏仕趙興鎭仕直。事變假注書李彦祜仕。
정조 4년
金文淳啓曰。明日常參經筵。到記儒生製述。殿講相値。頉稟。傳曰。知道。
정조 4년
李在學啓曰。大司憲李義翊牌不進。執義兪彦鏶。掌令金鍾厚在外。掌令李度默。持平朴天行趙鼎鎭牌不進。今日以監察茶時之意。敢啓。傳曰。知道。
정조 4년
以史官禁推傳旨。傳于金文淳曰。分揀。
정조 4년
李在學。以都摠府言啓曰。今日入直內三廳武兼禁軍及軍兵等。中日習射標信。啓請矣。停朝市相値。不得爲之之意。敢啓。傳曰。知道。
정조 4년
備忘記。予欲無言。予欲無言也。欲言則恐涉傷倫之義。欲不言則反致亂成之嫌。噫。予焉得無欲無之嘆乎。若卿若領府事。勳勩。何如。樹立。何如。而明義一書。又何爲以作也。書成未踰數歲。大義斁。大防幾壞。遭罹俱不在別人之家。蚤使予。善處人兄弟叔姪之際。則平地風浪。何從而生幾。始由予陸陸。終由予庸庸。尙誰之咎歟。聞卿屛處仁外。仍作長往之計云。卿謝事人也。行止固無關於朝廷。而以予欲見卿之心。能無戀結之思乎。此箇義理。向亦提及於領府事敦諭中。卿豈容自待以自外。不思所以時承起居之道乎。玆循殊禮之意。布予心曲至此。卿其諒之諒之。以此傳敎。遣史官。傳諭于洪奉朝賀。
정조 4년
以掌令李度默。持平朴天行趙鼎鎭。司諫沈命德。正言李亮載等。牌不進罷職傳旨。傳于金尙集曰。只推。
정조 4년
事變假注書李彦祜書啓。臣敬奉聖旨。馳往傳諭于西部西江坊新井里契奉朝賀洪國榮所住處。則以爲臣於屛息荒郊。情私罔極之中。史官儼臨。宣以十行恩綸。臣雙奉九頓。血淚而已。至於以予欲見卿之心。能無戀結之思乎之敎。臣雖木石。何以爲心。嗚呼。使殿下。有此敎於臣者。莫非臣罪。縱百死千死。何以免負恩之歸也。臣之自來情私。卽聖明之所俯燭也。臣之一身。非臣之有也。臣父生之。臣伯父敎育之。我殿下寵遇之。以至于今日。臣於殿下。有君臣骨肉之恩。臣於伯父。有父子師生之義。殿下每謂臣伯父曰。卿之父也。臣伯父每指臣曰。臣之赤子也。此上下之所共知也。今臣伯父得罔赦之罪於殿下。尙在人鬼關頭。臣嚴畏分義。固不敢刳腹鳴冤。仰浼日月之明。而第臣情私。則惟有溘然而已。臣在朝而不忠於殿下。在家而不肖於伯父。生亦何爲。嗚呼。聖人。人倫之至。朝廷。風化之本。如臣蟣蝨。亦嘗備數於宰相之列。以宰相而不重人倫。其爲羞朝廷。尤當如何哉。恩敎之下。不敢以自諉謝事。唐突城闉。只有瞻天叩地。恭俟斧鉞而已云矣。敢啓。傳曰。知道。
정조 4년
右副承旨李在學書啓。臣敬奉聖旨。馳往傳諭于西部西江坊黑石里契領中樞府事徐命善所住處。則以爲臣虛辱曠絶之恩。反犯逋慢之罪。杜門屛息。惟譴何是俟。卽者近密之臣。又宣敦召之音。諭之以臺啓之旣停。誨之以初諭之云然。鄭重恩言。愈往愈摯。無狀賤臣。何以得此。雙擎九頓。三復一涕。臣於日前恩諭。不敢冒承者。只爲臺啓方張。私義難進而然也。今於已停之後。又若自阻於恩召之下。則是自處以彼疏中云云。誠如聖敎也。殿下旣責以君臣之大防。臣何敢一味遲徊。不思所以變動也哉。臣謹當不假他恤。趨入城裏。少伸感激之忱。而近侍相守。一時爲悶。先命召還。不勝顒祝云。大臣方欲入城。臣亦仍留隨入之意。敢啓。傳曰。知道。
정조 4년
傳于李在學曰。領府事入侍。
정조 4년
承旨前望單子入之。李鎭衡李文源落點。
정조 4년
金文淳啓曰。明日殿座時。承旨當爲備員。而新除授同副承旨李文源。時在京畿安山地。何以爲之。敢稟。傳曰。許遞。
정조 4년
承旨前望單子入之。李東遇落點。
정조 4년
李亨逵。以弘文館言啓曰。新除授修撰權以綱。卽爲牌招察任。何如。傳曰。允。
정조 4년
金尙集。以兵曹言啓曰。今正月十一日。武臣賓廳武經講書日次。而親臨文臣殿講相値。不得爲之之意。敢啓。傳曰。知道。
정조 4년
李在學。以司僕寺內乘。以二提調意啓曰。明日殿座時。本寺正例爲進輿差備。而正有闕代。令該曹口傳差出。以爲差備之地。何如。傳曰。允。
정조 4년
吏曹口傳政事。以柳雲羽爲掌樂正。尹長烈爲司僕正。
정조 4년
庚子正月十二日巳時。上御誠正閣。承旨入侍時。右副承旨李在學。假注書趙興鎭。記注官權應奎。記事官金載瓚。以次進伏訖。上曰。領府事入侍。賤臣承命出。與徐命善進伏。臣於歲改之後。今始承候矣。區區獻祝者。聖體之康寧。螽斯之有慶也。春寒尙峭。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。命善曰。臣之家得罪於世。危機禍色。迫在呼吸。故臣之闔門。聚首蟄伏。屠戮是俟。賴聖上至仁至明之德。臣之兄弟叔姪。復見天日。臣雖卽地滅死。實無所恨。而河海同深。天地莫量矣。上曰。莫非予之責也。命善涕泣曰。此皆臣家自作之罪。聖上雖欲全保。亦恐無可奈何矣。上曰。公私不安矣。予欲使一二臣。憂則共濟。樂則同享。今至於此。予還欲無言。而日前處分。實非扶抑於彼此也。卿雖易地。予何容忍耶。命善曰。聖敎誠至當矣。臣於此有仰達者。君於臣。猶父愛子也。子有飢寒。衣食而保育之。可也。決不假之以權。權假於下。罪生於權。有罪則自抵於法。到此地頭。君上雖欲曲全之。亦無奈何矣。權與位。爲人臣者。孰不知畏。權位所在。人皆從之。臣之所叨恩遇。於理爲必死之端。自今以後。惟願永謝朝籍。得終餘年矣。上曰。卿言過矣。已於別諭中言之矣。命退。諸臣以次退出。
정조 4년
行都承旨李鎭衡坐。左承旨李亨逵坐。右承旨金文淳坐直。左副承旨李在學坐。右副承旨金尙集坐。同副承旨李東遇坐直。注書二員未差。假注書李錫夏仕趙興鎭仕直。事變假注書李彦祜仕。
정조 4년
李在學啓曰。大司憲李義翊呈辭。執義兪彦鏶。掌令金鍾厚在外。掌令李度默。持平朴天行趙鼎鎭呈辭。今日以監察茶時之意。敢啓。傳曰。知道。
정조 4년
傳于李鎭衡曰。承旨房仍。
정조 4년
傳于李東遇曰。侍衛軍兵毛具。
정조 4년
以十八日專經武臣殿講。取稟。傳于李在學曰。以十九日退行。
정조 4년
傳于李在學曰。科次入侍。
정조 4년
金文淳。以吏曹言啓曰。明日親臨到記儒生分製講時。協律郞不可不備。掌樂正未差之。代口傳備擬以入之意。敢啓。傳曰。知道。
정조 4년
庚子正月十三日辰時。上御仁政殿。到記儒生分製講入侍時。行都承旨李鎭衡。左承旨李亨逵。右承旨金文淳。左副承旨李在學。右副承旨金尙集。同副承旨李東遇。假注書李錫夏趙興鎭。記注官權應奎。記事官金載瓚。以次進伏訖。講製諸試官。行四拜禮後各就伏。判中樞府事鄭弘淳進前曰。近來日氣峭寒。聖體。若何。上曰。一樣矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。何如。上曰。一樣矣。上命金鍾秀李在簡。各書策文書題懸題後。上曰。次次呼名進講。講生以次進講。上曰。李義翊事。可謂郞當矣。乍膺旋違。處義誠莫曉也。善思拔身之道。然後可以立於此朝。使渠知之。上曰。應製儒生中。齋任幾人入來乎。在學曰。一人入來云矣。上曰。近來策文規式。以設救弊之不製成習。今番則必勿如前救弊。勤擧製進之意。洞諭場中。上曰。講生中純通人。勿爲出去之意。分付。講畢。上曰。純通諸人。以詩傳比較。比較畢。上曰。比較純通兩講生。以論語比較。比較後。上曰。科次便殿爲之。出榻敎上還內。諸臣以次退出。
정조 4년
庚子正月十三日初更。上御誠正閣。科次入侍時。左副承旨李在學。假注書趙興鎭。記注官權應奎。記事官金載瓚。以次進伏訖。諸試官各就伏。上命金宇鎭。讀試劵天字軸。上曰。原弊及口措之勤擧者取之。宇鎭李儒慶輪回畢讀。上曰。合考編次後坼榜。宜矣。鄭弘淳等曰。盡爲編次矣。上命在學坼皮封讀奏。上曰。金熙采。誰也。弘淳等曰。校理金翊休之姪矣。在學曰。以文學頗有名稱矣。命書傳敎曰。春到記講居首儒學柳櫰三冊純通。製述居首進士金熙采三下。一竝依例直赴殿試。講之次幼學李東益。製述之次進士金鎜竝直赴會試。講之次幼學尹性忠宋翼孫宋宅朋。製述之次進士李翼晉。各給二分。講粗以上。製述次上以上。亦依例各給紙筆墨。命退。諸臣以次退出。
정조 4년
行都承旨李鎭衡坐。左承旨金文淳坐直。右承旨李義行坐直。左副承旨未差。右副承旨未差。同副承旨未差。注書二員未差。假注書李錫夏仕趙興鎭仕直。事變假注書李彦祜仕。
정조 4년
金文淳啓曰。明日常參經筵。取稟。傳曰。只朝講。
정조 4년
以明日常參經筵。取稟。傳于李義行曰。朝講兼行次對。
정조 4년
李義行啓曰。合辭方張之時。憲府無詣臺之員。事甚未安。除在外外。呈告人員。竝卽牌招。何如。傳曰。允。
정조 4년
李鎭衡啓曰。左承旨李亨逵。左副承旨李在學。右副承旨金尙集。今日不爲仕進。竝卽牌招。何如。傳曰。竝許遞。
정조 4년
承旨前望單子入之。以李義行金蓍耇李東泰落點。
정조 4년
李義行啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 4년
備忘記。今下弓矢。梨洞萬戶金鳴琚。古城僉使李寅旭。上土僉使李夏疇。廣梁僉使禹敍疇處。給送。
정조 4년
傳于李鎭衡曰。都承旨入侍。
정조 4년
李鎭衡啓曰。新除授右承旨李義行。左副承旨金蓍耇。右副承旨李東泰。竝卽牌招察任。何如。傳曰。允。
정조 4년
又啓曰。新除授左副承旨金蓍耇。時在洪忠道忠州地。斯速乘馹上來事。下諭。何如。傳曰。許遞。
정조 4년
傳于李義行曰。禮房承旨。馳詣宗廟景慕宮。奉審後祭物祭器祭井看審。諸執事進排官。亦爲摘奸以來。
정조 4년
以修撰權以綱牌不進罷職傳旨。傳于金文淳曰。只推。
정조 4년
仍傳于金文淳曰。遣史官傳諭。遣御醫持相當藥物。不離看病。
정조 4년
事變假注書李彦祜書啓。臣敬奉聖旨。馳詣傳諭于西部西江坊新井里契奉朝賀洪國榮所住處。則以爲。臣情私之外。偶遘一疾。㱡㱡床席。不意史官遠臨。恩敎鄭重。使之隨便調養者。實出於愛欲生之聖意。臣敢不或京或郊。仰答聖恩也哉云矣。敢啓。傳曰。知道。
정조 4년
傳于李義行曰。左承旨入侍。
정조 4년
金文淳。以弘文館言啓曰。副校理李東郁。旣有只推之命。卽爲牌招察任。何如。傳曰。允。
정조 4년
李義行。以禮曹言啓曰。製述文臣中五十一歲人員及專經文臣中四十一歲人員。依法典減下。被抄案改修整以入之意。敢啓。傳曰。知道。
정조 4년
又以訓鍊都監言啓曰。本局哨官蔡顯一。身病甚重。勢難察任。改差。何如。傳曰。允。
정조 4년
又以禁衛營言啓曰。本營千摠林永老。身病猝重。勢難察任。改差。何如。傳曰。允。
정조 4년
備忘記。當初靳允。意在姑觀。不可一向相持。李義弼依臺啓所請之律。捧傳旨無至群情眩惑也。
정조 4년
正言李亮載啓曰。臣見識魯莾。言議巽軟。本不合於淸朝耳目之任。而合辭方張之日。義重懲討。冒沒出肅。及登筵席。聖敎縷縷。以臺臣之不言。誨責備至。臣之溺職之罪。於是乎益無所逃矣。臣何敢一刻仍冒於臺次乎。請命遞斥臣職。答曰。勿辭。亦勿退待。
정조 4년
李鎭衡啓曰。卽者正言李亮載避嫌承批之後。不爲傳啓。直爲出去。事甚未安。推考警責。與諫院他臺。一體牌招。何如。傳曰。允。
정조 4년
司諫沈命德啓曰。臣昏庸巽懦。本不合於淸朝耳目之任。而日前恩除忽下於殿座開講之時。召牌之下。義分是懼。章皇出肅。冒沒登筵。隨參諸臺之後。而未能出一言論一事。辜負職責。悚恧方深。卽伏見僚臺避辭。則以臺閣之含默不言。筵敎截嚴。誨責備至。臣亦一院中僚臺。則含默不言之罪。宜無異同。其何敢一刻晏然於臺次乎。請命遞斥臣職。
정조 4년
掌令李度默。持平趙鼎鎭啓曰。臣等庸懦巽軟。本不合於淸朝耳目之任。而向承除旨於殿門親臨之時。分義所在。他不暇顧。章皇出肅。而第伊日請罷臺臣。卽臣等所啓也。曾未踰時。以臣等代之。則豈無蹊田奪牛之嫌乎。廉隅所在。不敢冒進。屢違召命。恭俟重勘。又伏聞今日筵中。以臺閣之含默不言。誨責備至。諫臣以此。至於引避不言之罪。臣等亦無所逃。以此以彼。何可一刻晏然於臺次乎。請命遞斥臣等之職。
정조 4년
持平朴天行啓曰。臣言議巽劣。本不合於耳目之任。而黽勉行公。亶出於怵畏分義之致。卽伏見正言李亮載避嫌啓辭。今日筵中。以臺臣之不言。聖敎縷縷。誨責備至。不言之罪。臣亦有之。溺職之失。固無異同。又伏見長僚疏本。以臣所發李義弼之啓。引以爲私義之難安。長僚旣緣臣而引義。則臣之獨自晏然行公。揆以廉隅。斷無是理。以此以彼。臣何敢一刻仍冒於臺次乎。請命遞斥臣職。答曰。勿辭。
정조 4년
金文淳啓曰。司諫沈命德。掌令李度默。持平趙鼎鎭朴天行。再啓煩瀆。退待物論矣。答曰。知道。
정조 4년
兵曹口傳政事。副司直兪彦鎬。
정조 4년
以正言李亮載牌不進罷職傳旨。傳于金文淳曰。只推。
정조 4년
李義行啓曰。明日朝講次對。兩司當卽進參。除在外疏批未下傳旨未下引避退待外。大司諫李命植。待開門牌招。何如。傳曰。允。
정조 4년
傳于李義行曰。臺諫引避。批答以亦勿退待答之。而誤以知道爲答。中官推考。以亦勿退待頒布。
정조 4년
大司憲李義翊疏曰。伏以。臣之無似。其於見職。豈有一分堪當之望。而倉卒行公。尙有餘愧。卽以憲府之無詣臺。召牌再臨。在臣分義。豈敢不竭蹶趨承。而第臣再從兄義弼。方在府啓中。區區私義。去就一節。初無可論。玆敢短章自列。而朝者見阻喉院。今又隨詣呼龥。伏乞聖上。亟命遞臣職名。使公私兩幸。臣不勝大願。答曰。省疏具悉。卿其勿辭行公。
정조 4년
副校理李東郁疏曰。伏以三陽開泰。聖體冞康。社壇享祀。廟宮展謁。次第親行。臣民攢賀。中外惟均。仍伏念臣本以百無似之質。早犯一不幸之戒。學昧一經。才乏寸長。雖冗官散秩。猶懼不稱。至於淸銜華貫。尤非夢想攸到。臣於頃年待罪簪筆之時。以圈事之立畢。見忤於當路。畢竟毒鋒之來。固所自料。及未忝叨瀛選也。果然臺評闖發。蹈藉無餘。此莫非臣涉世昧方。自底顚沛之致。而至今追思。餘悸未定。從玆以後。杜門息影。分作聖世之僇人。幸蒙我聖上拂拭之恩。出典外邑。俾遂便養。入叨邇列。獲瞻耿光。不知蟣蝨賤臣。何以得此於君父也。噫。臣之得有今日。罔非天地生成之澤。雨露偏及於枯卉。頂踵都歸於造化。闔門感祝。圖報無地。迺者玉署新命。遽降於史局編修之日。且惶且感。靡所容措。顧玆所叨之職。卽臣汚衊之地。聖眷雖隆於甄錄。臣心益切於危蹙。金華一步。鐵限十重。今若徒恃寵靈。揚揚冒進。則其如羞朝廷而壞廉防。何哉。累犯違傲。恭俟重勘。聖度天大。罰止問備。臣於是情窮勢蹙。益不知置身之所也。且臣有情私之萬萬煎迫者。臣之八耋偏母。素抱貞疾。居恒凜綴。近添寒感。食飮全却。氣息委苶。臣方左右扶將。晝夜焦遑。實無暫時離捨之勢。以此以彼。官職去就。尤非可論。今於召牌之下。承膺無路。玆敢略暴危懇。仰瀆崇嚴。伏乞聖慈。俯垂鑑諒。亟削臣職。以便救護。仍令選部。勿復檢擬於淸選。以安微分。不勝大願。省疏具悉。爾其勿辭。救護母病。
정조 4년
庚子正月十四日巳時。上御誠正閣。都承旨入侍時。行都承旨李鎭衡。假注書李錫夏。記注官權應奎。記事官金載瓚。以次進伏訖。上曰。近日朝象不從容。予甚悶然矣。鎭衡曰。果然矣。上曰。予意則在於全保世臣。而彼乃自陷於罪。豈非痛歎者乎。鎭衡曰。地處有異。則似當尤爲小心。而乃反如此。誠可痛矣。上曰。注書出去。晝講詣閤事。分付。而下番旣在入侍座目。使兼春秋入之。承旨前望單子入之。出榻敎賤臣承命出來分付後。持前望進伏。上命退。諸臣以次退出。
정조 4년
庚子正月十四日巳時。上御誠正閣。晝講入侍時。同知事李衍祥。特進官李在簡。參贊官李東遇。侍讀官嚴思晩。檢討官李命勳。假注書趙興鎭。記注官權應奎。記事官金載瓚安昌君燝。行副護軍李光運。正言李亮載。以次進伏訖。上讀前受音訖。思晩讀奏。自孔子曰。天下有道。至友便佞損矣。上讀新受音訖。思晩曰。天下有道。庶人不議云者。蓋謂上之人。於道無所慊焉。而庶人自無可議者。此卽通論天下之勢者也。是時周室衰微。禮樂征伐。皆不自天子出。越位僭分之事。不可以一二言。故夫子以天下有道庶人不議爲訓。而臣於此。亦不無所難者。難以堯舜極治之時。設諫鼓立謗木。朝廷得失。許令人人而進言。而雖在有道之世。苟有可議之事。則庶人亦無不可議之理。此等處不以文害義。留念於來言之道。幸矣。命勳曰。損益三友。損益三樂。俱是聖人所以訓誡學者。而在帝王治道。爲尤切。凡所以求諸臣鄰之中。施之好樂之情者。一以此取則必祛其損。務得其益。則政法治謨。何以加此。就其中直諒禮樂之爲益。柔佞遊宴之爲損。關係尤爲大。伏望體念焉。衍祥曰。友之云者。補益之謂也。自天子以至庶人。未有不須友而成者。書云臣哉鄰哉。君於臣有須友之道有相鄰之義。此不可不留神處也。在簡曰。臣別無所奏之義矣。上曰。人君以友道。寄於臣鄰。蓋治國與治身。本無二致。直諒多聞之爲益。柔善便佞之爲損。友道固然。臣爲甚焉。以友道而視今日。則損乎益乎。昨日發策於儒生思聞直諒之論。而無一人語到袞闕。以至臺閣。則惟以含默爲事。竝與官師相規而廢之。此非近柔善便佞者乎。此由予無誠心。使言者。無感應之道。亦何咎於在下者耶。上番頃日之疏。能及於近來無言之時。予甚嘉之。以予言之。則有改無勉。須思好言而更陳之。宜矣。上曰。臺臣無新啓。出去臺廳傳啓。可也。命退。諸臣以次退出。
정조 4년
庚子正月十四日初更。上御誠正閣。坐直承旨入侍時。左承旨金文淳。假注書趙興鎭。記注官權應奎。記事官金載瓚。以次進伏訖。上曰。都憲旣已行公。亦無情勢。明日朝講。同爲牌招。宜矣。文淳曰。臺諫避嫌批答皆下。故俄使院吏。去就知入矣。命書李東郁疏批。又命書傳敎曰。承旨房仍。命退。諸臣以次退出。
정조 4년
行都承旨李鎭衡坐直。左承旨朴祐源坐直。右承旨任希簡坐。左副承旨安聖彬坐。右副承旨朴取源坐。同副承旨宋煥喆在外。注書二員未差。假注書李錫夏仕直趙興鎭仕。事變假注書李彦祜仕。
정조 4년
上在昌德宮。停常參。只朝講。
정조 4년
李鎭衡。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 4년
傳于李鎭衡曰。朝講入侍。大臣備局堂上引見。
정조 4년
李鎭衡啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 4년
傳于李鎭衡曰。承旨前望單子入之。
정조 4년
承旨前望單子入之。金尙集李文源柳焵落點。
정조 4년
以左承旨金尙集牌不進罷職傳旨。傳于李鎭衡曰。許遞。
정조 4년
李鎭衡啓曰。新除授左副承旨李文源。時在京畿安山地。斯速乘馹上來事。下諭。何如。傳曰。依爲之。
정조 4년
傳于李鎭衡曰。院中一空。不可等待其上來。在外承旨。一竝許遞。
정조 4년
李鎭衡啓曰。院中一空。只有臣一人。承旨有闕之代。政官牌招開政。以在京無故人差出。待下批牌招察任。何如。傳曰。允。
정조 4년
又啓曰。吏曹判書李重祜。參議金夏材牌不進推考傳旨及罷職傳旨。今方捧入。而開政命下之後。如是違牌。事甚未安。判書更爲牌招。何如。傳曰。與參議更爲牌招。
정조 4년
以吏曹參議金夏材牌不進罷職傳旨。傳于李鎭衡曰。只推。
정조 4년
李鎭衡啓曰。臣吏兵批政廳兼進之意。敢啓。傳曰。知道。
정조 4년
有政。吏批。判書李重祜牌不進。參議金夏材進。都承旨李鎭衡進。啓曰。判書李重祜牌不進。參判未差。小臣獨政未安。何以爲之。敢稟。傳曰。只出緊任。
정조 4년
以朴取源蔡弘履任希簡安聖彬朴祐源爲承旨。趙英鎭爲大司諫。金鍾秀爲漢城判尹。鄭民始爲兼同經筵。黃昇源爲兼南學敎授。
정조 4년
兵批。判書具允鈺病。參判趙時俊病。參議徐有防入直進。參知鄭元始呈辭入啓。都承旨李鎭衡進。以李邦綏具明謙李漢昌李章漢李潤國田光濂權宜中南憲喆韓光近爲副護軍。權噵李明中李亨逵金文淳金蓍耇李義行李東遇金尙集李在學朴祐源爲副司直。李鼎揆嚴思憲爲副司果。姜柱河爲僉知。
정조 4년
李鎭衡啓曰。明日常參經筵。取稟。傳曰。只晝講。
정조 4년
以兼春秋金匡國柳橚供辭。中官梁大宜囚單子。傳曰。適値名節。分揀放送。
정조 4년
備邊司薦望。咸鏡監司李命植金履素趙時俊李命植落點。
정조 4년
李鎭衡啓曰。卽者副修撰李命勳。以其親病。陳章徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 4년
李鎭衡。以弘文館言啓曰。本館下番闕直。事甚未安。修撰徐有成權以綱。副修撰柳孟養。竝卽牌招。以爲推移入直之地。何如。傳曰。允。
정조 4년
傳于朴祐源曰。坐直承旨入侍。
정조 4년
承旨前望單子入之。宋煥喆落點。
정조 4년
朴祐源。以弘文館言啓曰。本館下番闕直。事甚未安。副應敎趙時偉。校理李儒慶。副校理嚴思晩。竝卽牌招。以爲推移姑降入直之地。何如。傳曰。允。
정조 4년
又以禮曹言啓曰。皇壇壇上及祭器等物。每年孟春。戶禮曹堂上奉審事。定式矣。今正月二十日。臣曹與戶曹堂上。奉審後稟處。何如。傳曰。允。
정조 4년
左議政李溵箚曰。伏以臣自承不敢當之恩命。精爽飛越。五內失守。敢以草草數行之啓。附陳於承宣之回。而病思迷錯。言不盡意。歷日屛營。益不知所以自措。嗚呼。臣之百無肖似。卽我聖上之所俯燭也。特荷天地生成之澤。曲庇偏覆。無願不遂。往來京鄕。隨分飮啄。保有殘喘。以至今日臣之一毛一髮。莫非我聖上賜也。苟有絲毫酬報之道。則赴湯蹈火。實所甘樂。伏況今玆新命。恩至渥也。德至厚也。臣之感戴銘鏤。庸有其極。而此是臣屢試蔑效之地。性本倥侗。觸事憒憒。向來忝叨。瑕纇畢露。矧今癃病衰頓。已無餘地。喪慼以後。一倍朽落。尋常云爲之間。前忘後失。便成塊然一木偶耳。腹脹喘急。源委已深。又非醫藥之可爲。而前所墜傷。今至月餘。床褥轉動。尙此須人。雖欲陳力。其勢末由。假使臣。不恤去就之義。只爲貪戀之計。卽此病狀。萬無束帶赴朝之望。中書重任。豈可一任臣瘝曠。以爲養病之坊哉。虛縻一日。徒添一日之罪。今常參有命。亦無以趨入。罪在逋傲。尤無所容。玆敢昧死哀籲於慈覆之天。伏乞聖明。俯賜矜諒。亟收誤命。俾得以優游散秩。以卒覆燾之恩。國事私分。萬萬幸甚。答曰。省箚具悉卿懇。卿恙尙未痊可。慮念之極。不知云喩。目今揆地。首相獨賢。可謂悶然。而又於朝筵見之。知有愆度。以便意調治之意。纔已申及。言念國事。罔涯云云。猶屬歇後。卿如有一分可强之勢。則胡忍一向言病乎。卿其念朝象之岌嶪。體予意之慇懃。益加善攝。俟少間卽起肅命。是予日夕區區之望也。此批答。遣史官。傳諭于左議政。
정조 4년
副修撰李命勳疏曰。伏以臣退自講筵。得接家信。則臣之老母素患風眩之病。偶因失攝。諸般症形。一倍添劇。食飮全却。氣息澌綴。臣聞此報。按住不得。玆敢拜章。徑出禁扄。伏乞聖明。俯垂諒察。亟賜鐫免。仍治臣瀆擾之罪。以肅朝綱。千萬幸甚。答曰。省疏具悉。爾其勿辭。救護母病。
정조 4년
庚子正月十五日。兼春秋張顯慶。義禁府前佐郞尹行履。副司果李鼎運徐配修。刑曹佐郞李東稷。前佐郞柳河源。權知承文院副正字吳泰賢姜彙鈺等。專經文臣殿講時。不爲應講。依定式禁推。尹行履段。身適下鄕。不得祗赴是如爲旀。李鼎運段。情勢難强。通朝所知。不得祗赴是如爲旀。徐配修段。適往郊外。不得祗赴是如爲旀。李東稷段。家有兩喪。犯染之中。不敢進參是如爲旀。柳河源段。情地惶蹙。不得祗赴是如爲旀。吳泰賢段。適往龍仁。未得待令是如爲旀。姜彙鈺段。覲母下鄕。未及上來是如爲白齊。竝照律。笞五十收贖。解見任別敍私罪啓目。傳曰。規避之狀。雖極駭然。適値疏放之日。竝分揀放送爲旀。至於李鼎運段。至今稱情勢。可謂太支離。一次照擬之後。銓曹之尙不擧論者。亦云過矣。然渠之不參講。尤甚不當。姑今付過放送爲良如敎。
정조 4년
庚子正月十五日二更一點。上御誠正閣。坐直承旨入侍時。右承旨朴祐源。假注書李錫夏。記注官權應奎。記事官金載瓚。以次進伏訖。上曰。左承旨入來乎。祐源曰。俄者牌不進。故傳旨已捧入矣。上曰。都承旨尙在院乎。祐源曰。在院矣。上曰。都承旨入侍。出榻敎賤臣承命出來。都承旨李鎭衡召入進前。以左承旨蔡弘履牌不進罷職傳旨。命書傳敎曰。雖是微事。一伸廉隅。亦曰。無妨。姑令許遞。上曰。承旨前望單子入之。出榻敎賤臣承命持入。命退。諸臣以次退出。
정조 4년
行都承旨李鎭衡坐。行左承旨鄭晩淳未肅拜。右承旨朴祐源坐。左副承旨任希簡坐直。右副承旨安聖彬坐直。同副承旨未差。注書二員未差。假注書李錫夏仕趙興鎭仕直。事變假注書李彦祜仕。
정조 4년
安聖彬啓曰。自明日二十三日至縕繹間視事。頉稟。傳曰。知道。
정조 4년
任希簡啓曰。大司憲李義翊牌不進。執義兪彦鏶在外。掌令金鍾厚在外。李度默牌不進。持平朴天行趙鼎鎭牌不進。今日以監察茶時之意。敢啓。傳曰。知道。
정조 4년
傳于安聖彬曰。承旨房仍。左承旨爲兵房。右承旨爲禮房。
정조 4년
朴祐源啓曰。大司憲李義翊。疏批已下。正言李亮載。旣有只推之命。與司諫沈命德。掌令李度默。持平朴天行趙鼎鎭。竝一體待開門牌招。何如。傳曰。允。
정조 4년
傳于李鎭衡曰。咸鏡監司。晝講同爲入侍。
정조 4년
李鎭衡啓曰。新除授同副承旨宋煥喆。時在洪忠道懷德地。斯速乘馹上來事。下諭。何如。傳曰。允。
정조 4년
李鎭衡啓曰。今日殿講時。承旨不可不備員。右副承旨朴取源遞差。代政官牌招開政差出。待下批牌招察任。同副承旨宋煥喆在外。合有變通之道。何以爲之。敢稟。傳曰。許遞。不必開政。前望單子入之。
정조 4년
承旨前望單子入之。鄭晩淳黃最彦落點。
정조 4년
傳于李鎭衡曰。承旨房仍。傳于安聖彬曰。右副承旨入侍。
정조 4년
安聖彬啓曰。實錄廳持去庚戌日記二十一卷。辛亥日記二十卷。甲寅日記二十一卷。乙卯日記二十二卷。合八十四卷。還來之意。敢啓。傳曰。知道。
정조 4년
以修撰徐有成權以綱。副修撰柳孟養牌不進罷職傳旨。傳于朴祐源曰。只推。
정조 4년
以副應敎趙時偉。校理李儒慶。副校理嚴思晩牌不進罷職傳旨。傳于朴祐源曰。只推。
정조 4년
任希簡。以弘文館言啓曰。本館下番闕直。事甚未安。修撰徐有成權以綱。副修撰柳孟養。旣有只推之命。竝卽牌招。以爲推移入直之地。何如。傳曰。允。
정조 4년
以修撰徐有成權以綱。副修撰柳孟養牌不進罷職傳旨。傳于朴祐源曰。無端違牌。有何規避之端乎。禁推傳旨捧入。傳于安聖彬曰。宣川府使肅拜誤傳。當該中官削職。朴祐源。以奉常寺官員。以都提調意啓曰。東籍親耕田所種九穀。先農祭後。卽爲起墾付種之意。敢啓。傳曰。知道。
정조 4년
安聖彬。以兵曹言啓曰。專經武臣講官加抄啓人員及減下人員。別單書入之意。敢啓。傳曰。知道。
정조 4년
朴祐源。以義禁府言啓曰。慶尙監司洪樂彬啓本據。平安道安州牧定配罪人李石化逃躱時。當該配所官。指名現告。以爲拿問處之事。入啓蒙允。行會本道矣。當該配所官。以安州牧使申應顯。指名狀聞。而申應顯時在任所云。依例發遣府書吏。拿來。何如。傳曰。允。
정조 4년
任希簡。以刑曹言啓曰。因臺啓。逆輅妻。絶島定配事。命下矣。依傳敎。所當卽爲擧行。而逆輅妻時在京畿高陽地。令道臣卽爲定配所押送。發關分付之意。敢啓。傳曰。女人非應坐。元無發配之例。且輅賊之不以律正法。至杖斃者。伊時鞫庭。已有下敎。昨日臺啓允許。一則欲伸公議也。一則欲卽收殺也。所犯別無模捉。不配無係堤防。此草記姑爲置之。
정조 4년
安聖彬。以義禁府言啓曰。前咸鏡監司徐浩修。拿問重勘事。傳旨啓下矣。依例發遣府都事。所到處拿來。何如。傳曰。廚傳有弊。待待命拿囚。奪符到城外後。自政院微稟擧行。
정조 4년
領議政金尙喆箚曰。伏以藩臣之擅離本道境。古有是哉。前咸鏡監司徐浩修之作此駭妄之擧者。雖出於所遭罔極。歸身司敗之意。其虧國體而蔑公法。則極矣。似或以故相臣趙顯命之嶺營徑歸。援以爲例。而故相則其時新監司。在道內之故。雖未及面看。卽其地傳送印符。與今浩修之所處。大有異焉。而猶下金吾。今浩修所犯。視故相尤重。決不容置而不問啓。日後無窮之弊。臣謂徐浩修。卽命拿問重勘。新道臣使之當日辭朝。星夜赴任。有不可已。乞賜處分焉。答曰。省箚具悉卿懇。所愼夜間。益有差勝否。慮念政切。徐浩修事。箚中所列。誠甚允當。其在重關防杜後弊之道。不可不嚴處。依施。新道伯亦依箚請。卽日辭朝。促令赴任。宜矣。仍傳曰。此箚。遣史官傳諭于領議政。仍爲問疾以來。
정조 4년
右副承旨朴取源疏曰。伏以。臣於病伏垂死之中。忽伏奉銀臺除命。感激恩數。他不暇顧。章皇隨牌。來詣闕外。而第臣前任谷山時。解由拘礙未出。則其在公格。不得出肅。而意謂到院後方入微稟。未免率爾入闕。徑呈肅單。此莫非臣衰朽鈍劣。未能詳審之致。不敢坐院。玆敢忙陳短章。徑出禁扃。伏乞聖慈。俯垂鑑諒。亟遞臣職。以存格例。仍治臣罪。以安私分。千萬幸甚。批答出榻敎。
정조 4년
庚子正月十六日。兼春秋張顯慶。刑曹啓目。因京畿監司啓本。以坡州罪人曺允杰等殺獄事。三兄弟之互爭元犯。有難輕斷。啓移本曹稟處矣。一人致死。三人償命。在聖朝欽恤之政。實不無矜惻之端是乎矣。曺允文之被打致命。明白無疑。則允杰等各稱元犯。互相自當。不過出於疑亂獄情之計。首犯元惡。必居一於三人之中矣。臣曹無以遙度硬定。令道臣更加詳覈事。分付。何如。啓。傳曰。一人殞命。兄弟三人之償命。不但無於法之法。參以詞案。原其實情。容有可恕之端。曺允杰允烈允熟。竝特爲減死。仍自本曹。議處以聞爲良如敎。
정조 4년
庚子正月十六日辰時。上御誠正閣。晝講入侍時。知事鄭尙淳。特進官金鍾秀。參贊官安聖彬。侍讀官姜忱。假注書趙興鎭。記注官權應奎。記事官金載瓚安川君烓。行副護軍李㷜。咸鏡監司李命植。追後以次進伏訖。上讀前受音訖。忱讀奏。自孔子曰見善如不及。至邦人稱之亦曰君夫人。上讀新受音訖。忱曰。好善惡惡。雖人之常情。其眞知分別。唯在乎窮格上用工。至若勇於爲善。亦唯在乎如不及三字。一念之間。或有遲疑等待之病。則其所好惡。終無實效。故學如不及。檢身如不及。皆有汲汲爲善底意思。伏願殿下。以此三字。爲聖學加工之符焉。上曰。好矣。尙淳曰。陳亢以小人之腹。妄窺聖人之心。始疑夫子之有私於伯魚。末以君子之遠其子。深歎夫子之無私。而聖人何嘗有私於其子。亦何嘗有遠於其子乎。敎人之道。先詩後禮。自有次第。敎弟子如是。敎伯魚如是。夫子初非有心。而陋哉。陳亢之見也。大抵聖人設敎。無間親疎。惟盡一副當道理而已。道理盡處。只是一箇公耳。人君臨下之道。亦豈外於一箇公耶。上曰。好矣。鍾秀曰。以景公千駟之富。較伯夷首陽之餓。人孰不惡餓而慕富哉。及夫千百歲尙論之後。則與其富而無身後之名。孰與餓而有身後之名乎。此等處。令人有惕然自省者。蓋景公自是霸者中不易得者。以晏子爲臣。其治規之著於史者。非無可觀。而惟其計功謀利之習。自聖人觀之。實無可稱之德。此亦聖人貴王黜霸之論也。此實留念處也。上曰。有馬千駟。德無可稱云者。果可警省處也。君子疾沒世而名不稱。在位者無善可記。在上者無德可稱。則民安得而名言耶。古人云名下無虛。然而名者。易有虛僞假飾之患。內有桀跖之行。外言孔孟之事。則亦安用名爲哉。必也有德。而實副其名。然後民可以有所稱矣。予非爲妄自菲薄。甘自暴棄也。惟其才質鹵鈍。反有愧於齊景。則安有名稱之可論。而亦難免後世之譏矣。今於此章。予竊有傷歎於中者。臨御居然五載。無一政一事之可稱者。率此以往。非但民無德之可稱。承祖宗艱大之業。而不克負荷。寧不怵然而懍然乎。鍾秀曰。逖違之餘。又當新正。獲登講筵。區區憂愛。有不自已。敢此仰達矣。臣自在宮官。睿質之大成。聖學之高明。欽仰贊歎。而嗣服以後。聖志奮發。化理日隆。光明磊落。觀瞻聳動。思見至治之成。而臣於年前。猥進冊子。以懋大本。崇儉德開言路愼官方等語。仰備芻蕘之擇矣。今於經年之後。遞藩還朝。則世道人心朝象。比臨御之初。無一分丕變之效。而未見寅協之美。益切泮渙之歎。回顧小臣前日仰勉之初心。實不勝愕然失圖。而群臣百姓之期望於聖上者。亦豈料如是耶。此固在庭諸臣。不能仰體之罪。而苟求其本。則亦莫如聖躬之自反矣。上曰。卿言是矣。先朝臨御五十年。初年中年。盛德至治。尙矣不敢言。而予自代聽。逮至嗣服。旣無繼述之德。又無窮格之工。五年于今。一事無稱。以予初政。仰視先朝末年。則國勢世道。尤不啻落下幾層。此豈非大可懼哉。惟是一心耿耿。猶恐不能保合世臣。日前處分。予豈樂爲哉。大抵上有薄恩。下不全保。嗣服後。世族大家之不得全保者。其爲幾家。至於奉朝賀家。豈不欲曲保。而爲今之計。隄防調劑。兩行不悖然後。國可以不亡矣。予於彼此。豈有扶抑之心哉。今聞卿奏。於予心。尤赧然矣。鍾秀曰。今日仰勉於聖德者。惟在先立大志。喫緊下工。擴而充之而已。蓋善心。乍生乍無。至危至微。臣豈敢以此爲過慮。而大抵立志不固。則百千萬事。自不免有始無終。以今世道。苟不痛下省察之工。克思矯救之方。得一善。擴充而推類之。則其何以一變至道乎。上曰。好矣。禍福於卿。何有。事無內外巨細。而卿須盡言。補予不逮。卿以此爲報效之一道則幸矣。上又曰。言路之不開。其果以朝廷無闕事而然耶。士夫之風節。委靡不振而然耶。鍾秀曰。先朝五十苦心。在於建極。而近年以來。風習不古。直節無著。到今一朝一夕間。雖不可以威罰矯革。而崇尙廉恥。振勵頹墮之道。亦惟在自上益加自反。以爲導率之本焉。若以官方言之。官方不愼。則內而匡弼。外而守宰。俱不得其人。人之不安分。亦由於官方之淆亂。此亦非爲細憂矣。上曰。不但官方爲然。近來議諡之法。漸亦不如古矣。鍾秀曰。臣旣以愼官方之意仰達矣。職非正二品而贈諡。係是特恩重典。不可不十分審愼。續大典中。以道學節義。卓犖表著者外。毋得陳請賜諡事。明白載錄。而近來此法漸弛。不無濫雜之弊。此後則深留聖意。務加難愼。亦可爲愼官方之一道矣。上曰。卿之此奏。關係磨鈍之一端。不可只謄筵話。以此出擧條申飭。可也。出擧條鍾秀曰。本營中軍。因亞將乏人。有闕未差。已累朔矣。昨日亞將三人。蕩滌命下之後。擬與御局禁營。分排塡差矣。其中一人。病未起動已久云。從前亞將乏人之時。多有外任經稟後擬望之例。曾經亞將中。方有未赴任閫帥。未赴任則比赴任。事面尤輕。合有變通。故敢此仰達矣。上曰。依爲之。出擧條上曰。禮房承旨入侍。賤臣承命出。與任希簡進伏。上曰。北伯進前。仍敎曰。卿之前後治績。予所聞知。大臣亦奏。可謂得人。其往勉哉。命植曰。臣才識蔑劣。恐不能堪當重藩。敢不殫心圖報。命先退。以同副承旨朴取源上疏。命希簡書傳敎曰。解由之法至嚴。如無勿拘之命。則不欲出肅。而始旣矇然入來。末乃追引於肅單旣呈之後。雖是衰病未諳例之致。亦係後弊。此上疏給之。本職遞差。命退。諸臣以次退出。
정조 4년
庚子正月十六日午時。上御誠正閣。文臣殿講入侍時。行都承旨李鎭衡。左承旨朴祐源。右承旨任希簡。知中樞府事鄭尙淳。漢城判尹金鍾秀。兵曹參議徐有防。右副承旨安聖彬。校理姜忱。假注書李錫夏趙興鎭。記注官權應奎。記事官金載瓚。以次進伏訖。上曰。講員次次呼名進講。上曰。殿講不通。例是禁推。而若令各其司。能講間入直。待其熟習。更爲考講。則似有實效。反有勝於一時禁推而止矣。尙淳曰。聖敎誠至當矣。講訖。命退。諸臣以次退出。
정조 4년
庚子正月十六日申時。上御誠正閣。右副承旨入侍時。右副承旨安聖彬。假注書趙興鎭。記注官權應奎。記事官金載瓚。以次進伏訖。上命書傳敎曰。朝因摘奸。執頉知之。守直官員之怠忽。極矣。暫時摘奸。執頉之處。果甚驚駭。則身爲守直官。慢若不知。執頉之後。始乃報該曹。不可無罪。當該官員汰去。該院堂上。每不擇人。如此捧現告。越捧三等。又命書傳敎曰。新除授同副承旨。又是在外。近日院直苟艱之時。不可無變通。許遞。仍命退。諸臣以次退去。
정조 4년
行都承旨李鎭衡坐。左承旨蔡弘履未肅拜。右承旨徐有防坐。左副承旨朴祐源坐直。右副承旨任希簡坐直。同副承旨柳焵在外。注書二員未差。假注書李錫夏仕趙興鎭仕直。事變假注書李彦祜仕。
정조 4년
承旨前望單子入之。徐有防落點。
정조 4년
傳于朴祐源曰。新除承旨。牌招察任。
정조 4년
傳于李鎭衡曰。承旨房仍。右承旨爲禮房。
정조 4년
傳于李鎭衡曰。禮房馳詣受香所。奉審祭物祭器祭井。看審諸執事進排官。摘奸以來。
정조 4년
徐有防啓曰。禁衛營從事官來言。今日本營軍兵。日次私習云矣。敢啓。傳曰。停。
정조 4년
以武臣殿講處所。取稟。傳于任希簡曰。宣政殿爲之。
정조 4년
任希簡啓曰。臣依定式。今日進詣仁政殿月臺。入直禁軍等。軍裝服色點考則皆無頉。仍以傳敎內辭意勞問。則竝好在云矣。敢啓。傳曰。知道。
정조 4년
傳于李鎭衡曰。都承旨軍士房承旨入侍。
정조 4년
以大司諫趙英鎭。司諫沈命德。正言李亮載。掌令李度默。持平趙鼎鎭朴天行牌不進罷職傳旨。傳于朴祐源曰。日事違牌。此何意義。竝只推。與大司憲更爲牌招。
정조 4년
以掌令李度默。持平朴天行趙鼎鎭。司諫沈命德。正言李亮載牌不進罷職傳旨。傳于朴祐源曰。只推。
정조 4년
李鎭衡。以吏曹言啓曰。刑曹佐郞李東稷。長寧殿參奉李仁祜呈狀內。身病甚重。勢難察任云。竝今姑改差。何如。傳曰。允。
정조 4년
李鎭衡。以吏批言啓曰。宗班監令以上。年七十人員。每於歲首。抄啓加資事。載在法典矣。宗班年七十人。別單書入之意。敢啓。傳曰。知道。
정조 4년
李鎭衡。以吏批言啓曰。侍從臣父年七十人員。每於歲首。抄啓加資事。載在法典矣。侍從臣父年七十人。別單書入之意。敢啓。傳曰。知道。
정조 4년
傳于朴祐源曰。全羅兵使。今日政差出。
정조 4년
有政。吏批。判書李重祜牌不進。參判未差。參議金夏材。右副承旨任希簡進。啓曰。判書李重祜牌不進。參判未差。小臣獨政未安。何以爲之。敢稟。傳曰。只出緊任。
정조 4년
蔡弘履柳焵爲承旨。趙尙鎭爲禮曹參議。南柱老爲兵曹參議。李𤧣爲刑曹佐郞。
정조 4년
兵批。兼判書具允鈺進。參判趙時俊入直進。參議未差。參知鄭元始呈辭入啓。左副承旨朴祐源進。以李漢豊爲全羅兵使。司直鄭晩淳朴取源宋煥喆黃最彦蔡弘履。
정조 4년
徐有防。以弘文館言啓曰。本館下番。無他推移之員。不得已以上番。姑降入直之意。敢啓。傳曰。知道。
정조 4년
朴祐源。以禁衛營言啓曰。本營中軍金範勳。身病猝重。勢難察任。改差。何如。傳曰。允。
정조 4년
朴祐源。以義禁府言啓曰。靈光郡守沈有鎭。拿問處之事。傳旨啓下矣。沈有鎭時在任所云。依例發遣府書吏。拿來。何如。傳曰。允。
정조 4년
大司憲李義翊。大司諫趙英鎭。副應敎趙時偉。校理李儒慶姜忱。副校理嚴思晩啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。答曰。不允。
정조 4년
大司憲李義翊。大司諫趙英鎭啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂。絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答曰。不允。措辭見上
정조 4년
咸鏡監司李命植敎書。王若曰。北道爲諸路先。國家重屛翰之任。今卿從貳卿出。邊門托鎖鑰之權。衆望攸歸。予意已屬。念彼關北一域。寔我海東重藩。若周之豳土漆沮。山川記陶漁之跡。左漢則雁門恒岱。壤地接夷羯之居。嗟乎。民俗之漸渝。蓋緣王化之稍遠。胡商之谿壑難充。貂貴蔘稀。海倉之轉遭甚艱。民貧土瘠。蘇一路之凋瘵。若爲懷保之方。按六州之關防。宜審捍禦之策。苟欲盡綏遠鎭俗之道。莫若擇承流宣化之才。惟卿。世篤忠貞。性本純愨。學識經綸之兼備。蔚然爲當世所推。規矩繩墨之一遵。展也有故家遺法。蜚英荷知遇之眷。粵自先朝。歷試侈簡拔之恩。逮于是日。惟前後聲實之俱茂。顧朝廷倚毗之愈深。處之銓曹泮宮。物議皆服其藻鑑。試于灣府嶺臬。民謠屢騰於袴襦。方其納湖符之辰。已嘉乃績。至若遞畿藩之日。曲副其心。念在廷。無如卿者。玆授卿以咸鏡道觀察使兼兵馬水軍節度使巡察使咸興府尹。卿其祇服寵命。懋恢良圖。運方兵之謀猷。俾鎭數十州壃域。覘朔野之烟火。無恃四百年昇平。自餘稟裁。厥有典憲。於戲。嚴武按節於蜀郡。往哉汝諧。范滂攬轡於冀州。徒得君重。實循僉擧。無憚獨賢。故玆敎示。想宜知悉。記注官姜忱製進
정조 4년
庚子正月十七日。兼春秋張顯慶。兵曹。吳在文金必漢等。照律各杖八十。收贖公罪啓目。傳曰。依允。吳在文功減一等爲良如敎。
정조 4년
庚子正月十七日辰時。上御春塘臺。親臨試射入侍時。行都承旨李鎭衡。左副承旨朴祐源。假注書李錫夏趙興鎭。記注官權應奎。記事官金載瓚。訓鍊大將具善復。禁衛大將李敬懋。御營大將李邦一。以次進伏訖。上曰。今日試射。日暮前可以了當乎。善復曰。若分處設行。則似可早畢矣。上曰。然則禁將坐於丹楓亭。分設。宜矣。上曰。五貫革立之。次次呼名入射事。分付。上曰。大司憲入來與否知入。賤臣承命出。復奏曰。尙未入來云矣。上曰。都憲必欲角勝而然乎。今日朝廷。苟有一分紀綱。焉敢若此。牌去來催促。上曰。今日朝體。可謂掃如。都憲旣無情勢。而無端引義。其心所在。予莫知其曉也。豈緣一都憲。壞了國綱耶。牌去來連爲催促。上曰。昨夜三軍門標下軍兵及聞見待令。切勿待令之意。分付矣。果聞之。而不爲待令耶。善復等曰。不得聞之矣。上曰。事甚怪訝矣。注書出去。問於政院知入。賤臣承命出復奏曰。承旨則分付於書吏。書吏則言及於使令云矣。上曰。昨夜上直首吏書吏。出付該曹。命祐源書傳敎曰。昨夜爲慮軍兵之勞苦。今日春等試藝時。三軍門標下軍。切勿待令。或有聞見待令之事。亦令除之之意。至以招敎鍊官分付事。申申下敎。則今聞將臣所奏。政院初無分付之事。該色軍兵。皆已等待云。政院之莫重下敎。初不傳布。事極駭然。況是事係師律。則不可以該吏之忘漏。有所曲恕。事未前聞。大關後弊。不可尋常處之。當該承旨。爲先罷職不敍。傳敎之下。終不査奏。致勤屢次飭敎。亦不可無飭。在院承旨。爲先從重推考。當該下吏。出付攸司。待開坐日。査實以聞。又命書曰。昨日政院上直。首吏書吏。令攸司科治。出榻敎又命書傳敎曰。騎馬一匹立之。宣傳官一員待命。上曰。何時下敎。而兵曹郞廳尙不待令乎。連爲催促。又命書傳敎曰。兵曹郞廳拿處。又命書傳敎曰。左承旨聞有實恙云。許遞。與未差之代。政官牌招開政。試藝畢後。命退。諸臣以次退出。
정조 4년
庚子二月十七日巳時。上御誠正閣。禮房承旨入侍時。右承旨徐有防。假注書李錫夏。記注官吳壽民。記事官徐龍輔。以次進伏訖。上曰。注書出去。明日殿座時。雲寶劍望筒及節目催促持入。可也。賤臣承命持入。上命有防讀奏節目。上曰。明日殿座時。禁軍入番外一番排立挾輦軍入直中除出。出榻敎仍命賤臣曰。此節目付標以入。可也。賤臣承命出來付標後持入。上曰。王大妃殿進御人蔘二錢重粟米飮一貼煎入。出榻敎命退。諸臣以次退出。
정조 4년
庚子二月十七日酉時。上御誠正閣。右副承旨入侍時。右副承旨金尙集。假注書李錫夏。記注官吳壽民。記事官徐龍輔。以次進伏訖。上命書傳敎曰。明日出宮春塘臺爲之。初嚴前承史來待。上曰。留院公事入之。賤臣承命持入。尙集讀大司憲權噵疏。上命書批答。又命書傳敎曰。三司近有合啓之故逐日臺廳晨入暮歸。無異夙夜之任。非耆社之臣所能强策者。且有自來情勢。大司憲權噵許遞。又命書傳敎曰。箕伯辭朝日子知入。自政院另加申飭。以斯速下去之意。分付。尙集讀各道狀啓及刑曹啓目。竝踏下。命退。諸臣以次退出。
정조 4년
庚子正月十七日二更。上御誠正閣。坐直承旨入侍時。右副承旨任希簡。假注書趙興鎭。記注官權應奎。記事官金載瓚。以次進伏訖。上命書傳敎曰。春寒無異冬令。刑曹輕囚。分揀放送。科治下吏。亦爲分揀放送。推問次出付下吏保放。開坐日取招。又命書傳敎曰。刑曹輕囚。旣命放送。不可異同。禁府時囚中。判付未及啓下人及未議處之人外。竝卽分揀放送。又命書傳敎曰。承旨房仍。又命書傳敎曰。新除承旨。聞在外云。近日承旨遞易。足可駭眼。同副承旨柳焵。申飭上來察任。仍命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐直。左副承旨朴祐源坐。右副承旨任希簡坐。同副承旨柳焵坐直。注書二員未差。假注書李錫夏仕趙興鎭仕直。事變假注書李彦祜仕。
정조 4년
徐有防啓曰。護軍李壽鵬。旣呈肅單之後。不爲肅謝。事甚未安。推考警責。何如。傳曰。允。
정조 4년
李鎭衡啓曰。同副承旨柳焵。自鄕上來云。卽爲牌招。何如。傳曰。允。
정조 4년
蔡弘履啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 4년
傳于徐有防曰。禮房承旨。持祭報府入侍。
정조 4년
傳于李鎭衡曰。試望靳點。意在爲卿調疴。明日候班。亦勿進參。益加善攝事。遣史官傳諭于領議政。
정조 4년
事變假注書李彦祜書啓。臣敬奉聖旨。馳往傳諭于東部建德坊議政府領議政金尙喆所住處則以爲。賤疾難强之形。已蒙前席之所俯燭。至伏承調理之恩敎。感泣銘鏤。不知死所。千萬不自意。史官來宣傳敎。又有此益加善攝之諭。如臣蟣蝨之賤。狗馬之疾。何足煩聖念。而眷顧軫恤。若是勤摯。苟使臣極意調治。如有一分可强之勢。則何敢懷息偃圖便之心哉。惶恐罔措。不知所達云矣。敢啓。傳曰。知道。
정조 4년
備忘記。別軍職之任。異於等閑近侍。一廳之內。有此不靖之擧。無論事實之信否。委折之有無。難免均之爲先。宜有覈處之道。此等虛脆浮輕之流。亦不可畀之閫任字牧。慶尙左水使曺學臣。碧潼郡守具純。姑先罷職。待交龜。卽爲上來待令。
정조 4년
吏曹口傳政事。申遇文爲碧潼郡守。
정조 4년
兵曹口傳政事。申應周爲慶尙左水使。
정조 4년
傳于徐有防曰。坐直承旨入侍。
정조 4년
傳于柳焵曰。日寒若此。明日殿坐處所。便殿爲之。
정조 4년
傳于徐有防曰。禮房承旨入侍。
정조 4년
以司諫沈命德。正言李亮載。掌令李度默。持平趙鼎鎭朴天行等牌不進罷職傳旨。傳于柳焵曰。只推。
정조 4년
徐有防。以弘文館言啓曰。副校理李東郁。由限已過。卽爲牌招察任。何如。傳曰。允。
정조 4년
蔡弘履。以刑曹言啓曰。春寒無異冬令。輕囚分揀放送。科治下吏。亦爲分揀放送。推問次出付下吏。保放事。命下矣。依傳敎。承政院書吏宋喆禧放送。金學淳保放。而取考囚徒案。則時囚罪人等。罪名俱係深重。承政院所囚罪人崔成輝。司憲府所囚罪人朴景藎田雨豊等。罪名頗輕。竝卽放送之意。敢啓。傳曰。知道。
정조 4년
大司憲李義翊。大司諫趙英鎭。副應敎趙時偉。校理李儒慶姜忱。副校理嚴思晩。修撰權以綱徐有成。副修撰柳孟養李命勳啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴問。快正王法。答三司曰。不允。
정조 4년
大司憲李義翊。大司諫趙英鎭啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。仍令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 4년
漢城判尹金鍾秀疏曰。伏以臣於客冬。猥陳懇迫情理。冀解守禦重任。及奉聖批。未準所請。許以佩符往覲。臣仰感聖恩。俯牽情私。遂不免黽勉來往。而身佩重符。久淹草莽。每一循省。忽然若驚。日夕悚慄。寢食靡寧。及此在京之日。有不容不畢暴衷懇。顒俟處分者。夫守禦之任。比之三局。體貌雖曰。稍間。設營總兵。等是軍門。又況主將之不處留營。處輦下者。法意有在。故受符之後。不敢擅出城外。雖或有受暇省墓者。亦不過數日往還。則留滯鄕曲。動經旬月。初非可論。而今緣臣一人之私。有此格外之恩。聖意縱感於體下。臣分敢安於擺例。大抵戎垣事重。兢兢焉不敢違越格例。非他司比。而一朝無前之規。創自臣始。則私心懍惕。姑舍毋論。其爲上累聖朝重舊章嚴軍政之道。非細故也。此臣所以瀝盡肝血。累瀆上聽。不得請則不敢止者也。噫。臣之烏鳥私情。照法。當歸養久矣。特以時覲時還之批。聖意隆渥。故不敢更爲言私之計。抑請遲徊。已有年矣。則臣之決不可長留輦下。卽聖明之所悉燭而俯許者也。將兵重任。初豈可擬議於臣身者。而臣旣迫於嚴命。率爾受符。去留兩難。無一之可。惟有及今缷解。猶可少贖前失。不至重傷事面。玆不得不更申前請。伏乞聖慈。念故規之不可輕改。察臣言之非出例讓。將臣守禦兼任。亟行鐫免。俾臣得以安意歸覲。卒承德意。公私不勝大幸。答曰。省疏具悉。將兵之任。有難輕遞。佩符往來。自有前例。卿其勿辭焉。
정조 4년
庚子正月十八日。兼春秋張顯慶。刑曹啓目。曺允杰等。減死議處事。判下矣。允杰等三兄弟。宜有從輕重酌處之道。以此分付道臣。何如。啓。傳曰。依允。
정조 4년
刑曹啓目。因宣惠廳堂上所啓。靈光郡守沈有鎭。牟還換色事。有該監司緘問之命矣。全羅前監司鄭一祥緘辭內。靈光郡守沈有鎭。以牟還作租事。屢次面議。又爲論報。故以從當粘移次。依報許題。而旋値罷歸。未及粘移。終自歸於擅許之科。是如遲晩招辭。上裁。何如。啓。傳曰。身爲道臣。國穀換色。初不粘移本廳。擅自輕許者。不但大是疎忽。況千包穀換色。有朝令然後。始乃擧行之意。纔亦筵稟定式。則不有此禁。私換之穀。三倍其數。此而置之。後弊難防。供中牟作租。異於租作牟之說。尤無意義之甚者。前監司鄭一祥。爲先罷職不敍。他道安知無此等之弊。分付該廳。使之査問。嗣後各令守法。毋敢違越之意措辭。嚴飭諸道爲良如敎。
정조 4년
刑曹啓目。承政院書吏金學淳。昨日下敎。春等試藝時。三軍門標下軍。切勿待令事。不卽頒布罪。傳旨內辭緣。遲晩納供。所當考律嚴處。而旣有査實以聞之命。上裁。何如。啓。傳曰。雖係師律之事。蒙騃所致。參酌照律後。放送爲良如敎。
정조 4년
庚子二月十八日卯時。上御誠正閣。該房承旨入侍時。右承旨徐有防。假注書李錫夏。記注官吳壽民。記事官徐龍輔。以次進伏訖。上曰。儀註持入乎。有防曰。持入矣。上曰。注書出去。生進待令於何處。而侍衛整齊與否知入。可也。賤臣承命出問後。還奏曰。生進則待令於通化門外。而侍衛已整齊云矣。上曰。王大妃進御。人蔘二錢重粟米飮一貼煎入。出榻敎仍命退。諸臣以次退出。
정조 4년
庚子正月十八日午時。上御誠正閣。禮房承旨入侍時。右承旨徐有防。假注書趙興鎭。編修官金匡國。記事官金載瓚。以次進伏訖。上命書傳敎曰。二十一日。詣景慕宮展拜。仍欲酌獻禮。小伸罔極之慟。路由月覲門。而百官行禮置之。上曰。明日侍衛。雲寶劍外。以入直門外排立軍兵。勿爲磨鍊。出榻敎命書守禦使疏批。仍命退。諸臣以次退出。
정조 4년
庚子正月十八日申時。上御誠正閣。坐直承旨入侍時。同副承旨柳焵。假注書趙興鎭。編修官金匡國。記事官金載瓚。以次進伏訖。上命書刑曹草記判付。書訖。命退。諸臣以次退出。
정조 4년
庚子正月十八日二更。上御誠正閣。坐直承旨入侍時。右承旨徐有防。假注書趙興鎭。編修官金匡國。記事官金載瓚。以次進伏訖。上命書傳敎曰。明日專經武臣殿講時。命官鄭判府事。以病不參云。文武正一品中。考官一望擬入。有防曰。二十一日景慕宮酌獻禮時。親祭祭文。當爲製進。藝文提學蔡濟恭。待明朝牌招。何如。上曰。依爲之。出擧條上曰。藝文提學。待明朝牌招。景慕宮酌獻禮祭文製進。榻前定奪命退。諸臣以次退出。
정조 4년
行都承旨李鎭衡坐。左承旨蔡弘履坐直。右承旨徐有防坐。左副承旨朴祐源坐。右副承旨任希簡坐。同副承旨柳焵坐直。注書二員未差。假注書趙興鎭仕直沈達漢病。事變假注書李彦祜仕。
정조 4년
傳于徐有防曰。禮房承旨。馳詣受香所。奉審摘奸以來。
정조 4년
徐有防啓曰。祭享事體。何等重大。而今日受香所諸執事摘奸時。贊引訓鍊習讀官李枝盛。不爲待令。以至執頉之境。事之駭然。莫此爲甚。本院請推之外。無他可施之罰。何以爲之。敢稟。傳曰。爲先汰去。
정조 4년
傳于柳焵曰。侍衛毛具。
정조 4년
傳于李鎭衡曰。閫帥守令留待。